b'\n_START_ARTICLE_\nNeod\xc3\xbc\xc3\xbcmmagnet\n_START_SECTION_\nIseloomustus\n_START_PARAGRAPH_\nNeod\xc3\xbc\xc3\xbcm (neod\xc3\xbc\xc3\xbcmium, neodymium) on ferromagnetiline metall (t\xc3\xa4psemalt antiferromagnetiliste omadustega), kuid tema Curie punkt (temperatuur, millest \xc3\xbclespoole ferromagnetism kaob) on 19 K (\xe2\x88\x92254\xc2\xa0\xc2\xb0C), seega neod\xc3\xbc\xc3\xbcmi magnetilised omadused ilmnevad ainult \xc3\xbclimadalatel temperatuuridel. Samas neod\xc3\xbc\xc3\xbcmi sulamid \xc3\xbcleminekumetallidega (n\xc3\xa4iteks raud) omavad palju k\xc3\xb5rgemaid Curie temperatuure ja t\xc3\xa4nu sellele saab valmistada neod\xc3\xbc\xc3\xbcmmagneteid._NEWLINE_Neod\xc3\xbc\xc3\xbcmmagnetil on tugevam magnetj\xc3\xb5ud kui n\xc3\xa4iteks ferriitmagnetil v\xc3\xb5i AlNiCo magnetil. Neod\xc3\xbc\xc3\xbcmmagneti magnetv\xc3\xa4lja tugevus v\xc3\xb5ib olla \xc3\xbcle 1,4 tesla, kui t\xc3\xbc\xc3\xbcpise keraamilise ferriitmagneti magnetv\xc3\xa4li on umbes 0,4 teslat. (V\xc3\xb5rdluseks: Maa magnetv\xc3\xa4lja tugevus on enamasti 25\xe2\x80\x9365 mikroteslat.)_NEWLINE_Neod\xc3\xbc\xc3\xbcmmagnetit iseloomustab k\xc3\xb5rge vastupidavus demagnetiseerimisele. Samas on (eriti paagutatud) materjal vastuv\xc3\xb5tlik korrosioonile, seet\xc3\xb5ttu kaetakse neod\xc3\xbc\xc3\xbcmmagneteid kas nikli, nikli-vase-nikli, tsingi, epoksiidiga, PTFE jm ._NEWLINE_Neod\xc3\xbc\xc3\xbcmmagneti tugevus tuleneb mitmest tegurist. Sulami Nd\xe2\x82\x82Fe\xe2\x82\x81\xe2\x82\x84B kristallstruktuur omab erakordselt k\xc3\xb5rget uniaksiaalset magnetokristallilist anisotroopiat (anisotroopia konstant K1 4,5\xe2\x80\x89MJ/m\xc2\xb3).\xc2\xa0See t\xc3\xa4hendab, et esineb magneetumise tendents joonduda eelistatud kristallograafilise suuna j\xc3\xa4rgi ehk kristall eelistab magnetiseeruda piki kindlat kristallitelge, kuid seda on v\xc3\xa4ga raske magneetida teistes suundades. Kord magnetiseeritult tuleb vastupidises suunas magneetimiseks rakendada tugevat vastassuunalist magnetv\xc3\xa4lja._NEWLINE_Neod\xc3\xbc\xc3\xbcmmagnet koosneb kristallilistest teradest, mille magnetteljed on suunatud k\xc3\xb5ik \xc3\xbchte suunda (toimub tootmisprotsessi k\xc3\xa4igus v\xc3\xb5imsas magnetv\xc3\xa4ljas). Kristallv\xc3\xb5re vastupidavus suunamuutuse suhtes annab \xc3\xbchendile v\xc3\xa4ga k\xc3\xb5rge koertsitiivj\xc3\xb5u (vastupidavus demagnetiseerumisele)._NEWLINE_Neod\xc3\xbc\xc3\xbcmi aatomil saab olla suur magnetiline dipoolmoment, kuna tal v\xc3\xb5ib olla kuni 7 paardumata elektroni (lantanoidide 4f orbitaalide elektronide l\xc3\xa4bitungimisefekti m\xc3\xb5ju, mist\xc3\xb5ttu ei saa orbitaalid kattuda ligandide orbitaalidega ja ei osale sidemete moodustamisel)  v\xc3\xb5rreldes 3 paardumata elektroniga raua puhul. Paardumata elektronid magnetmaterjalis, mis on joondunud spini j\xc3\xa4rgi samasse suunda, genereerivad magnetv\xc3\xa4lja. See annab Nd2Fe14B \xc3\xbchendile k\xc3\xb5rge k\xc3\xbcllastusmagneetumuse Js (\xc2\xb50MS) 1,6 T. Kuna maksimaalne magneetumisenergia (energiatihedus) on v\xc3\xb5rdeline k\xc3\xbcllastusmagneetumuse ruuduga, siis sellisel magnetil on suur potentsiaal omada k\xc3\xb5rget magneetumisenergiat (|BH|\xe2\x82\x98\xe2\x82\x90\xe2\x82\x93 = 512 kJ/m\xc2\xb3 (64 MGOe)) _NEWLINE_Tegelikkuses saavutatavad neod\xc3\xbc\xc3\xbcmmagneti magnetilised omadused s\xc3\xb5ltuvad sulami koostisest, mikrostruktuurist ja valmistamise tehnoloogiast.\n_START_SECTION_\nAjalugu\n_START_PARAGRAPH_\n1960ndatel t\xc3\xb6\xc3\xb6tati v\xc3\xa4lja haruldasel muldmetallil, samaariumil, p\xc3\xb5hinev magnet: samaarium-koobalt magnet (SmCo), mis oli esimene nii tugev p\xc3\xbcsimagnet . Kuna selle tootmine muutus v\xc3\xa4ga kalliks, otsiti alternatiive ja aastatel 1982\xe2\x80\x931984 t\xc3\xb6\xc3\xb6tasid samaaegselt General Motors (USA) ja Sumitomo Special Metals (Jaapan) ja Hiina Teaduste Akadeemia v\xc3\xa4lja  neod\xc3\xbc\xc3\xbcmil p\xc3\xb5hineva magnetmaterjali. General Motors arendas sulaketruse (melt-spinning) meetodit kasutades nanokristallilised Nd2Fe14B magnetid, samal ajal kui Sumitomo t\xc3\xb6\xc3\xb6tas maksimaalse tihedusega paagutatud (sintering) Nd2Fe14B magnetite kallal._NEWLINE_General Motors rajas 1986 oma leiutistel p\xc3\xb5hineva ettev\xc3\xb5tte Magnaquench, mis varustas sulakedratud ja jahvatatud Nd2Fe14B pulbriga tootjaid, kes kasutasid magnetite valmistamiseks pol\xc3\xbcmeeridega sidumise meetodit. Magnaquench sai hiljem ettev\xc3\xb5tte Neo Material Technology, Inc. osaks, mis hiljem liideti ettev\xc3\xb5ttega Molycorp._NEWLINE_Sumitomo Special Metals sai hiljem Hitachi Corporationi osaks ning toodab ja laseb litsentsi alusel toota paagutatud Nd2Fe14B magneteid. Hitachi k\xc3\xa4es on \xc3\xbcle 600 patendi neod\xc3\xbc\xc3\xbcmmagnetite kasutamise kohta._NEWLINE_Sumimoto ja Magnequench omavad ristlitsentsi kokkulepet, mis reguleerib neod\xc3\xbc\xc3\xbcmmagnetite m\xc3\xbc\xc3\xbcki USA-s, samas mitmete enimkasutatavate \xc3\xbchendite patendid on t\xc3\xa4naseks aegunud.\n_START_SECTION_\nJ\xc3\xa4tkusuutlikkus\n_START_PARAGRAPH_\nNeod\xc3\xbc\xc3\xbcmmagneteid leiab t\xc3\xa4nap\xc3\xa4eval paljudest tehnoloogilistest lahendustest, aga vastavalt prognoosidele ei suudeta tulevikus olemasolevate kaevanduste baasil enam kasvavat n\xc3\xb5udlust tooraine j\xc3\xa4rele t\xc3\xa4ita. N\xc3\xa4iteks tuulegeneraatorite kohta on antud hinnang, et iga tuulegeneraatori megavatt vajab 200\xc2\xa0kg neod\xc3\xbc\xc3\xbcmi. Hiljutine MIT uuring ennustab, et j\xc3\xa4rgneva 25 aasta jooksul kasvab neod\xc3\xbc\xc3\xbcmi n\xc3\xb5udlus 700 protsenti. Neod\xc3\xbc\xc3\xbcmi leidub tegelikult Maal suhtelises k\xc3\xbclluses, kuid n\xc3\xa4iteks merealuste kaevanduste puhul kerkivad esile keskkonnakaitselised probleemid. Alternatiivina on kaalutakse isegi haruldaste muldmetallide kaevandamist asteroidelt. Lahenduseks oleks ka taaskasutus, kuid see ei ole seni veel majanduslikult otstarbekas._NEWLINE_Neod\xc3\xbc\xc3\xbcmmagnetite peamisteks tootjateks on saanud Hiina ettev\xc3\xb5tted, kuna Hiina kontrollib enamiku haruldaste muldmetallide kaevandamist. 2012. aastal toodeti Hiinas ametlikult\xc2\xa050 000 tonni neod\xc3\xbc\xc3\xbcmmagneteid, aga hinnanguliselt oli tegelik kogus 80\xc2\xa0000 tonni. Hiina toodab t\xc3\xa4nap\xc3\xa4eval 97% maailma haruldastest muldmetallidest ja 76% maailma haruldastel muldmetallidel p\xc3\xb5hinevatest magnetitest._NEWLINE_Ameerika \xc3\x9chendriikide Energiaministeerium on asunud rahastama uurimist\xc3\xb6id, et leida asendusi haruldastel muldmetallidel p\xc3\xb5hinevate magnetite tehnoloogiale. N\xc3\xa4iteks on rahastatud "The Advanced Research Projects Agency-Energy" (ARPA-E) poolt programmi Rare Earth Alternatives in Critical Technologies (REACT) 2011. aastal 31,6 miljoni dollariga._NEWLINE_Neod\xc3\xbc\xc3\xbcmile on otsinud alternatiivi ka t\xc3\xb6\xc3\xb6grupp Jaapanis (Japan\xe2\x80\x99s National Institute of Advanced Industrial Science and Technology (AIST) Materials Research Institute for Sustainable Development), kes t\xc3\xb6\xc3\xb6tas v\xc3\xa4lja samaariumi-raua-l\xc3\xa4mmastiku\xc3\xbchendil p\xc3\xb5hineva paagutatud isotroopse magnetmaterjali, mille magnetilised omadused on v\xc3\xb5rreldavad neod\xc3\xbc\xc3\xbcmmagneti omadega.\n_START_SECTION_\nTootmisprotsess\n_START_PARAGRAPH_\nNeod\xc3\xbc\xc3\xbcmmagneti \xc3\xbcldvalem on Nd2Fe14B. Tegelik st\xc3\xb6hhiomeetria tootmisprotsessis on keerulisem:_NEWLINE_57 Fe + 8 B + 10 Fe\xe2\x82\x82O\xe2\x82\x83 + 7,5 NdO\xe2\x82\x83 + 52,5 Ca \xe2\x86\x92 Nd15Fe77B8 + 52,5 CaO _NEWLINE_Selle reaktsiooni k\xc3\xa4igus moodustuv pulber erineb veidi Nd2Fe14B-st. Magneteid tehakse tihti kas Nd-rikkamaid v\xc3\xb5i B-rikkamaid, kus valmis magnetmaterjal sisaldab mittemagnetilisi neod\xc3\xbc\xc3\xbcmi- v\xc3\xb5i booriosakesi, mille \xc3\xbcmber on k\xc3\xb5rgelt magnetilised Nd2Fe14B terad._NEWLINE_Kui v\xc3\xa4ike osa rauda asendada koobaltiga (Co), siis paraneb neod\xc3\xbc\xc3\xbcmmagneti temperatuuritaluvus, kuid koertsitiivus v\xc3\xa4heneb. Kui osa neod\xc3\xbc\xc3\xbcmi asendada d\xc3\xbcsproosiumiga (Dy), siis koertsitiivsus paraneb, kuid energiatihedus v\xc3\xa4heneb. Tihti kasutatakse Co ja Dy koos.\n_START_SECTION_\nTehnoloogiad\n_START_PARAGRAPH_\nNeod\xc3\xbc\xc3\xbcmmagneteid toodetakse p\xc3\xb5hiliselt kahel meetodil.\n_START_SECTION_\nPol\xc3\xbcmeeriga sidumise meetod (bonding)\n_START_PARAGRAPH_\nPol\xc3\xbcmeeriga sidumisel p\xc3\xb5hinevaid neod\xc3\xbc\xc3\xbcmmagneteid valmistatakse NdFeB sulami lintide sula-ketramise k\xc3\xa4igus. Lindid sisaldavad juhuslikult orienteeritud Nd2Fe14B osakesi (terasid). Need lindid jahvatatakse pulbriks, segatakse pol\xc3\xbcmeeriga ja pol\xc3\xbcmeerkomposiit tekitatakse kas injektsioon-vormimise v\xc3\xb5i survevalu l\xc3\xa4bi. Kasutatav pol\xc3\xbcmeer valitakse vastavalt plaanitavale vormimise meetodile, survevalu puhul kasutatakse termosettplastikuid, n\xc3\xa4iteks epoks\xc3\xbcvaiku, samas kui injektsioon-vormimise puhul valitakse pol\xc3\xbcmeeriks m\xc3\xb5ni termoplastik, n\xc3\xa4iteks nailon v\xc3\xb5i pol\xc3\xbcfen\xc3\xbcleen-sulfiid (PPS). Kasutatav pol\xc3\xbcmeer m\xc3\xa4\xc3\xa4rab \xc3\xa4ra ka maksimaalse kasutustemperatuuri (120\xc2\xa0\xc2\xb0C epoks\xc3\xbcvaigu ja 80\xc2\xa0\xc2\xb0C nailoni puhul). Pol\xc3\xbcmeeriga seotud neod\xc3\xbc\xc3\xbcmmagnetid on mehaaniliselt h\xc3\xa4sti t\xc3\xb6\xc3\xb6deldavad ja s\xc3\xb5ltuvalt valitud pol\xc3\xbcmeerist ka vastupidavamad korrosioonile. Kui \xc3\xbcldiselt on neod\xc3\xbc\xc3\xbcmmagnetid anisotroopsed, siis survevaluga on v\xc3\xb5imalik valmistada ka isotroopseid magneteid._NEWLINE_Pol\xc3\xbcmeeriga seotud magnetite magnetv\xc3\xa4lja tugevus on v\xc3\xa4iksem kui paagutatud magnetitel, kuid nende eeliseks on v\xc3\xb5imalus valmistada eri vormidega detaile: kaared, trapetsoidid jne. V\xc3\xb5imalik on saavutada "Halbach array".\n_START_SECTION_\nPaagutamismeetod (sintering)\n_START_PARAGRAPH_\nPaagutatamise puhul sulatatakse esiteks neod\xc3\xbc\xc3\xbcmi, raua ja boori segu sulatusahjus, valatakse valuvormi ja jahutatakse. Saadud kangid jahvatatakse ja pulber kuumpressitakse orienteerivas magnetv\xc3\xa4ljas tihedateks plokkideks. Need plokid paagutatakse (vaakumis) ja l\xc3\xb5igatakse m\xc3\xb5\xc3\xb5tu, pind kaetakse ja "t\xc3\xbchjad magnetid" magnetiseeritakse eksponeerides neid v\xc3\xa4ga v\xc3\xb5imsas magnetv\xc3\xa4ljas.\n_START_SECTION_\nSulami valmistamine\n_START_PARAGRAPH_\nToorainete kokkusulatamine toimub spetsiaalses vaakum-induktsioonahjus. Sulam valatakse vormi ja jahutatakse. Ainete sulamistemperatuurid: Nd 1021\xc2\xa0\xc2\xb0C, Fe 1538\xc2\xa0\xc2\xb0C, B 2076\xc2\xa0\xc2\xb0C.\n_START_SECTION_\nJahvatamine\n_START_PARAGRAPH_\nSaadud materjal jahvatatakse jugaveskis (jet mill) pulbriks, mille keskmine osakeste suurus on 3\xe2\x80\x937 mikromeetrit. Selline pulber on keemiliselt v\xc3\xa4ga aktiivne ja v\xc3\xb5ib \xc3\xb5hu k\xc3\xa4es ises\xc3\xbcttida, seega tuleb v\xc3\xa4ltida kokkupuudet hapnikuga.\n_START_SECTION_\nKokkusurumine\n_START_PARAGRAPH_\nPulber pressitakse k\xc3\xb5rgel temperatuuril (725\xc2\xa0\xc2\xb0C) kokku tahkiseks, millel on eelistatud magnetiseerimise suund. Selleks on mitu v\xc3\xb5imalust:_NEWLINE_\xc3\x9cks v\xc3\xb5imalik meetod on ristipressimine, kus pulber paigutatakse pressi \xc3\xb5\xc3\xb5nsusse ja kompakteeritakse l\xc3\xb6\xc3\xb6giga, kuid vahetult enne l\xc3\xb6\xc3\xb6ki rakendatakse suunavat v\xc3\xa4lja. Kompakteerimine "k\xc3\xbclmutab" joonduse. Kuna v\xc3\xa4ikesed pulbriosakesed pikendatakse magnetilise joonduse suunas, saadakse parem joondus, ehk k\xc3\xb5rgema energiaga magnet ristipressimise tulemusena. Pulbri kompakteerimine h\xc3\xbcdraulilise v\xc3\xb5i mehaanilise pressi abil seab piirangud kujule, mida saab vormi \xc3\xb5\xc3\xb5nsusest v\xc3\xa4lja l\xc3\xbckata._NEWLINE_Teine kompakteerimismeetod on niinimetatud isostaatiline pressimine, mille k\xc3\xa4igus elastne anum t\xc3\xa4idetakse pulbriga, seej\xc3\xa4rel anum suletakse, rakendatakse joondav v\xc3\xa4li ja anum asetatakse isostaatilise pressi alla. Kasutades h\xc3\xbcdraulilist vedelikku, rakendatakse r\xc3\xb5hk v\xc3\xa4ljapoole suletud anumat, kompakteerides seda v\xc3\xb5rdselt igast k\xc3\xbcljest. P\xc3\xb5hiline eelis sellise meetodi puhul on see, et saab teha v\xc3\xa4ga suuri magneteid ja kuna r\xc3\xb5hku rakendatakse igast suunast v\xc3\xb5rdselt, siis saadakse suurima energiatihedusega toode.\n_START_SECTION_\nPaagutamine\n_START_PARAGRAPH_\nEelmises etapis saadud kompakteeritud materjal paigutatakse vaakumahju tihenema (molekulid kleepuvad \xc3\xbcksteise vastu). Konkreetne paakumistemperatuur (alla materjali sulamistemperatuuri) ja vaakumi v\xc3\xb5i intergaasi olemasolu valitakse vastavalt magneti klassile. P\xc3\xa4rast toatemperatuurile jahtumist tehakse veel \xc3\xbcks termiline t\xc3\xb6\xc3\xb6tlus madalamal temperatuuril karastamise eesm\xc3\xa4rgil. Paagutusprotsessi k\xc3\xa4igus kaotab neod\xc3\xbc\xc3\xbcmmagnet umbes 15\xe2\x80\x9320% oma mahust. Saadud toode on karedapinnaline ja ligikaudsete soovitud m\xc3\xb5\xc3\xb5tmetega, millel pole veel magnetv\xc3\xa4lja.\n_START_SECTION_\nL\xc3\xb5ppt\xc3\xb6\xc3\xb6tlus\n_START_PARAGRAPH_\nPaagutatud magnetid\xc2\xa0t\xc3\xb6\xc3\xb6deldakse vastavalt vajadusele siledaks ja \xc3\xb5igesse m\xc3\xb5\xc3\xb5tu, kas v\xc3\xa4ljast v\xc3\xb5i seest l\xc3\xb5ikamise teel. Kuna neod\xc3\xbc\xc3\xbcmmagnet on samas habras kui ka v\xc3\xa4ga k\xc3\xb5va (Rockwelli skaalal C 57\xe2\x80\x9361) vajab t\xc3\xb6\xc3\xb6tlemine teemantl\xc3\xb5ikureid ja teemantk\xc3\xa4iasid. L\xc3\xb5igata saab nii t\xc3\xa4pselt, et hilisemat k\xc3\xa4iamist ei ole tarvis._NEWLINE_Keerulisemate kujundite saamiseks kasutatakse ka elektris\xc3\xa4det\xc3\xb6\xc3\xb6tlust._NEWLINE_Kuna t\xc3\xb6\xc3\xb6deldud magnetitel on teravad servad, mis on altid lahti murduma ning takistavad pinnakatmist, \xc3\xbcmardatakse teravused vibratsioonpoleerimisega abrasiivses keskkonnas._NEWLINE_Paagutatud neod\xc3\xbc\xc3\xbcmmagnetid vajavad pea alati pinnakatet, kuna on keemiliselt aktiivsed. Eriti v\xc3\xa4ljendub korrosioonitundlikkus m\xc3\xb6\xc3\xb6da terade piirjooni, kus korrosioon p\xc3\xb5hjustab magneti murenemist ja kildude eemaldumist pinnakihist._NEWLINE_Enamasti kasutatakse nikkel-vask-nikkel pinnakatet, kuid v\xc3\xb5imalike katetena on toodud ka j\xc3\xa4rgmised metallid: Zn, Ag, Au, Sn, Ti, Al. Lisaks metallidele on ka teisi kattematerjale \xc3\xbcksi v\xc3\xb5i koos Ni-Cu-Ni kattega: epoksiid, PTFE, kumm jt.\n_START_SECTION_\nMagnetiseerimine\n_START_PARAGRAPH_\nSelles etapis on toodetavatel neod\xc3\xbc\xc3\xbcmmagnetitel "eelistatud" magnetiseerumise suund, kuid nad pole veel magnetiseerunud. Magnetiseerimiseks paigutatakse magnetid hetkeks v\xc3\xa4ga tugevasse magnetv\xc3\xa4lja (saavutatakse suure m\xc3\xa4hisega ning k\xc3\xb5rge pingega, et hetkeks saavutada vajalik voolutugevus).\n_START_SECTION_\nJ\xc3\xa4relkontroll\n_START_PARAGRAPH_\nSoovitud m\xc3\xb5\xc3\xb5tude vastavuse kontroll, pinnakatte paksuse kontroll r\xc3\xb6ntgenfluorestsentsmeetodil. BH kurvi m\xc3\xb5\xc3\xb5tmine toimub h\xc3\xbcstereesigraafiga.\n_START_SECTION_\nPiirangud kasutamisel\n_START_PARAGRAPH_\nNeod\xc3\xbc\xc3\xbcmmagnetid, mis tehakse pulbermetallurgiaga, meenutavad keraamikat, mitte metalli, mist\xc3\xb5ttu v\xc3\xb5ivad magnetid l\xc3\xb6\xc3\xb6gi tulemusena v\xc3\xa4ga kergesti m\xc3\xb5raneda v\xc3\xb5i puruneda. Neod\xc3\xbc\xc3\xbcmmagneteid ei soovitata paigaldada surve alla, vaid fikseerimiseks tuleks magnet liimida veidi suuremasse taskusse._NEWLINE_Keermete kasutamine ei ole soovitatav, sest isegi kui keere on v\xc3\xb5imalik tekitada, siis ei kannata materjal p\xc3\xb6\xc3\xb6rdemomenti. Magneti peaks kinnitama teraskeerme k\xc3\xbclge.\n_START_SECTION_\nPaagutamise uued suunad\n_START_PARAGRAPH_\n2015. aastal teatas Jaapani ettev\xc3\xb5te Nitto Denko Corporation, et nad arendavad uut meetodit neod\xc3\xbc\xc3\xbcmmagnetite pulbermetallurgias. Meetod kasutab \xc3\xa4ra "orgaanilist/anorgaanilist h\xc3\xbcbriidtehnoloogiat", et moodustada savisarnane segu, mida saab vormida mitmesugusteks kujunditeks enne paagutamist. Sealjuures on k\xc3\xb5ige t\xc3\xa4htsam, et v\xc3\xa4idetavalt on v\xc3\xb5imalik kontrollida ka magnetv\xc3\xa4lja orientatsiooni eba\xc3\xbchtlaselt, et oleks v\xc3\xb5imalik lokaalselt kontsentreerida magnetv\xc3\xa4lja, mis aitaksid t\xc3\xa4iustada elektrimootoreid. Masstootmist plaanitakse alustada aastal 2017.\n_START_SECTION_\nPol\xc3\xbcmeeriga sidumise meetodi uued suunad\n_START_PARAGRAPH_\nKuna pol\xc3\xbcmeeriga sidumise meetodil toodetavatel neod\xc3\xbc\xc3\xbcmmagnetitel on madalam energiatihedus ja v\xc3\xa4iksem koertsitiivus kui pulbertehnoloogiaga valmistatud neod\xc3\xbc\xc3\xbcmmagnetitel, on nende pol\xc3\xbcmeersetel segudel p\xc3\xb5hinevate magnetite eelisteks hea t\xc3\xb6\xc3\xb6deldavus (injektsioon-vormimine, survevalu, ekstrusioon, valtsimine), head mehaanilised omadused ning parem vastupidavus korrosioonile. Seet\xc3\xb5ttu on viimastel aastatel otsitud lahendusi, kuidas t\xc3\xa4iustada sellist t\xc3\xbc\xc3\xbcpi magneteid .\xc3\x9cks tulevikusuundi on kihtlisandustootmine ehk 3D-printimine (additive manufacturing, AM), mis ehitab kolmem\xc3\xb5\xc3\xb5tmelisi objekte raalprojekteeritud (CAD) mudelitest, lisades materjali kiht kihi haaval. Antud meetodi eelised oleksid minimaalne j\xc3\xa4\xc3\xa4tmete teke, kontrollitud energiakasutus, v\xc3\xa4iksem t\xc3\xb6\xc3\xb6tlemise aeg, rakiste tootmise kulu puudumine, piirangute puudumine kujule ja suurusele._NEWLINE_2016. aastal kasutasid Huber jt 3D-printimist, et toota isotroopne NdFeB tahkistatud magnet. Prinditud magneti tiheduseks saavutati 3,57\xe2\x80\x89g/cm\xc2\xb3, mis on v\xc3\xa4iksem kui injektsioon-vormimisel toodetud magnetitel (4,35\xe2\x80\x89g/cm\xc2\xb3), seet\xc3\xb5ttu saavutati ka v\xc3\xa4iksem j\xc3\xa4\xc3\xa4kmagneetuvus._NEWLINE_\xc3\x9cks uurimisgrupp kasutab "suure ala kihtlisandustootmist" (Big Area Additive Manufacturing, BAAM), mis kombineerib sulatamise, liitmise, ekstrudeerimise. Sisendmaterjaliks on magnetilised pelletid, mis koosnevad 65% isotroopsest NdFeB pulbrist ja 35% Nailon-12 pol\xc3\xbcmeerist.\n_START_SECTION_\nTaaskasutus\n_START_PARAGRAPH_\n\xc3\x9cks v\xc3\xb5imalus neod\xc3\xbc\xc3\xbcmmagnetite taaskasutuseks oleks nende kokku kogumine k\xc3\xb5vaketastest, \xc3\xbchelt poolt p\xc3\xb5hjusel, et neid on sealt suhteliselt lihtne k\xc3\xa4tte saada, teisalt on need \xc3\xbched v\xc3\xa4hestest neod\xc3\xbc\xc3\xbcmmagneteid sisaldavatest toodetest, millel on piisavalt l\xc3\xbchike eluiga, et taaskasutusel tekiks m\xc3\xb5te._NEWLINE_K\xc3\xa4sitsi k\xc3\xb5vaketastest eraldatud ja puhastatud neod\xc3\xbc\xc3\xbcmmagnetitest saab neod\xc3\xbc\xc3\xbcmi v\xc3\xa4lja ekstraheerida, saades k\xc3\xa4tte kuni 98% sisaldisest . Taaskasutuse seisukohast oleks m\xc3\xb5ttekam terve k\xc3\xb5vaketas purustist l\xc3\xa4bi lasta, kuid eksperimentaalselt on n\xc3\xa4idatud, et sellisel juhul saab k\xc3\xa4tte ainult 10% sisalduvast neod\xc3\xbc\xc3\xbcmist._NEWLINE_\xc3\x9ches 2016. aastal avaldatud raportis  kirjeldatakse neod\xc3\xbc\xc3\xbcmmagnetite taaskasutuseks j\xc3\xa4rgmist tehnoloogiat: "novel tripodal nitroxide ligand: H3TriNOX", et eraldada neod\xc3\xbc\xc3\xbcmmagnetitest neod\xc3\xbc\xc3\xbcm ja d\xc3\xbcsproosium._NEWLINE_Sellisel taaskasutusel oleks teoreetiliselt turgu, sest Hiina toodang on limiteeritud ja ebastabiilne, samas toodab Hiina 97% k\xc3\xb5ikidest haruldatest muldmetallidel._NEWLINE_Kirjeldatud taaskasutus oleks ka keskkonnas\xc3\xb5bralikum v\xc3\xb5rreldes kaevandamisega v\xc3\xb5i traditsioonilise neod\xc3\xbc\xc3\xbcmi ja d\xc3\xbcsproosiumi eraldamisega , mis kasutab vedelik-vedelik ekstraheerimist._NEWLINE_Selle meetodi eesm\xc3\xa4rk oleks konverteerida kasutatud neod\xc3\xbc\xc3\xbcmmagnetid neod\xc3\xbc\xc3\xbcmiks ja d\xc3\xbcsproosiumiks._NEWLINE_Aastane tulu taaskasutusest oleks 126\xc2\xa0000\xc2\xa0kg/aastas neod\xc3\xbc\xc3\xbcmi ja 14 000\xc2\xa0kg/aastas d\xc3\xbcsproosiumi puhul, mis maksaks 12 500 000 dollarit 2016. aasta hinnaga. Avaldatud raportis v\xc3\xa4idetakse, et l\xc3\xa4hitulevikus ei ole selline taaskasutus majanduslikult m\xc3\xb5ttekas, aga kui tooraine hind peaks t\xc3\xb5usma, siis tuleks seda kaaluda.\n_START_SECTION_\nOhud\n_START_PARAGRAPH_\nNeod\xc3\xbc\xc3\xbcmmagnetite laialdane levik ja suur v\xc3\xb5imsus mahu kohta k\xc3\xa4tkeb endas ohte, mida pole varem muud t\xc3\xbc\xc3\xbcpi magnetite puhul ilmnenud. N\xc3\xa4iteks v\xc3\xb5ivad tugevate neod\xc3\xbc\xc3\xbcmmagnetite magnetv\xc3\xa4ljad olla ohtlikud mehaanilistele ja elektroonilistele seadmetele kaugemalt kui tavalised magnetid.'